title: 97/591/EZ: Odluka Komisije od 29. srpnja 1997. o načelnom priznavanju cjelovitosti dokumentacije dostavljene na detaljno razmatranje s ciljem mogućeg uvrštenja mefenoksama (CGA 329351), etoksisulfurona, famoksadona i ampelomyces quisqualis u Prilog I. Direktivi Vijeća 91/414/EEZ o stavljanju sredstava za zaštitu bilja na tržište  Tekst značajan za EGP

text:
               03/Sv. 002

               HR

               Službeni list Europske unije

               58

         31997D0591

               L 239/48

               SLUŽBENI LIST EUROPSKE UNIJE

               29.07.1997.

      ODLUKA KOMISIJE

   od 29. srpnja 1997.
   o načelnom priznavanju cjelovitosti dokumentacije dostavljene na detaljno razmatranje s ciljem mogućeg uvrštenja mefenoksama (CGA 329351), etoksisulfurona, famoksadona i ampelomyces quisqualis u Prilog I. Direktivi Vijeća 91/414/EEZ o stavljanju sredstava za zaštitu bilja na tržište
   (Tekst značajan za EGP)
   (97/591/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (1), kako je zadnje izmijenjena Direktivom Komisije 96/68/EZ (2), a posebno njezin članak 6. stavak 3.,
   budući da Direktiva Vijeća 91/414/EEZ predviđa razvoj popisa aktivnih tvari odobrenih za korištenje u sredstvima za zaštitu bilja u Zajednici;
   budući da su podnositelji zahtjeva dostavili dokumentaciju za četiri aktivne tvari nadležnim tijelima država članica s ciljem uvrštenja aktivnih tvari u Prilog I. Direktivi;
   budući da je 9. veljače 1996. Novartis Crop Protection AG dostavio belgijskim nadležnim tijelima dokumentaciju za aktivnu tvar mefenoksam;
   budući da je 3. srpnja 1996. AgrEvo dostavio talijanskim nadležnim tijelima dokumentaciju za aktivnu tvar etoksisulfuron;
   budući da je 2. listopada 1996. DuPont de Nemours dostavio francuskim nadležnim tijelima dokumentaciju za aktivnu tvar famoksadon;
   budući da je 12. travnja 1996. Ecogen dostavio francuskim nadležnim tijelima dokumentaciju za aktivnu tvar Ampelomyces quisqalis;
   budući da su navedena nadležna tijela obavijestila Komisiju o rezultatima prvog razmatranja cjelovitosti dokumentacije u vezi s traženim podacima i informacijama predviđenima Prilogom II. i, za barem jedno sredstvo za zaštitu bilja koje sadrži predmetnu aktivnu tvar, Prilogom III. Direktivi; budući da su stoga u skladu s odredbama članka 6. stavka 2., podnositelji zahtjeva dokumentaciju dostavili Komisiji i ostalim državama članicama;
   budući da je dokumentacija za mefenoksam, etoksisulfuron i famoksadon upućena Stalnom odboru za biljno zdravstvo 21. ožujka 1997.;
   budući da je dokumentacija za Ampelomyces quisqualis upućena Stalnom odboru za biljno zdravstvo 6. veljače 1997.;
   budući da se u članku 6. stavku 3. Direktive traži potvrda na razini Zajednice da se dokumentacija može smatrati u načelu zadovoljavajućom što se tiče zahtjeva za podacima i informacijama predviđenima Prilogom II. i, za barem jedno sredstvo za zaštitu bilja koje sadrži predmetnu aktivnu tvar, Prilogom III. Direktivi;
   budući da je takva potvrda potrebna kako bi se nastavilo detaljno razmatranje dokumentacije kao i da bi se državama članicama otvorila mogućnost davanja privremenih odobrenja za sredstva za zaštitu bilja koja sadrže tu aktivnu tvar poštujući uvjete iz članka 8. stavka 1. Direktive, a posebno uvjeta da se izvrši detaljna procjena aktivne tvari i sredstva za zaštitu bilja u vezi sa zahtjevima Direktive;
   budući da takva Odluka ne dovodi u pitanje traženje daljnjih podataka ili informacija od podnositelja zahtjeva ako se tijekom detaljnog razmatranja pokaže da su takve informacije i podaci potrebni radi donošenja odluke;
   budući da se među državama članicama i Komisijom podrazumijeva da će Belgija nastaviti detaljno razmatranje dokumentacije za mefenoksam, da će Italija nastaviti detaljno razmatranje dokumentacije za etoksisulfuron te da će Francuska nastaviti detaljno razmatranje dokumentacije za famoksadon i Ampelomyces quisqualis;
   budući da će Belgija, Italija i Francuska izvijestiti Komisiju o zaključcima svog razmatranja i priložiti preporuke za uvrštenje ili neuvrštenje kao i sve uvjete koji se na to odnose, što je prije moguće, a najkasnije u roku od jedne godine; budući da se po primitku tog izvješća nastavlja detaljno razmatranje uz ekspertizu svih država članica u okviru Stalnog odbora za biljno zdravstvo;
   budući da su mjere predviđene ovom Odlukom u skladu s mišljenjem Stalnog odbora za biljno zdravstvo,
   DONIJELA JE OVU ODLUKU:
   Članak 1.
   Sljedeća dokumentacija načelno udovoljava zahtjevima za podacima i informacijama predviđenima Prilogom II. i, za jedno sredstvo za zaštitu bilja koje sadrži predmetnu aktivnu tvar iz Priloga III. Direktivi, vodeći računa o predloženim uporabama:

               1.

               dokumentacija koju je dostavio Novartis Crop Protection AG Komisiji i državama članicama s ciljem uvrštenja mefenoksama kao aktivne tvari u Prilog I. Direktivi 91/414/EEZ, a koja je upućena Stalnom odboru za biljno zdravstvo 21. ožujka 1997.

               2.

               dokumentacija koju je dostavio AgrEvo Komisiji i državama članicama s ciljem uvrštenja etoksisulfurona kao aktivne tvari u Prilog I. Direktivi 91/414/EEZ, a koja je upućena Stalnom odboru za biljno zdravstvo 21. ožujka 1997.

               3.

               dokumentacija koju je dostavio DuPont de Nemours Komisiji i državama članicama s ciljem uvrštenja famoksadona kao aktivne tvari u Prilog I. Direktivi 91/414/EEZ, a koja je upućena Stalnom odboru za biljno zdravstvo 21. ožujka 1997.

               4.

               dokumentacija koju je dostavio Ecogen Komisiji i državama članicama s ciljem uvrštenja Ampelomyces quisqualis kao aktivne tvari u Prilog I. Direktivi 91/414/EEZ, a koja je upućena Stalnom odboru za biljno zdravstvo 6. veljače 1997.

         Članak 2.
   Ova je Odluka upućena državama članicama.

      Sastavljeno u Bruxellesu 29. srpnja 1997.

            Za Komisiju

         Franz FISCHLER

            Član Komisije

      (1)  SL L 230, 19.8.1991., str. 1.

      (2)  SL L 277, 30.10.1996., str. 25.


title: 2007/64/EZ: Odluka Komisije od 15. prosinca 2006. o utvrđivanju revidiranih ekoloških mjerila i, s njima povezanih, zahtjeva za ocjenjivanje i verifikaciju za dodjelu znaka zaštite okoliša Zajednice za uzgojne supstrate (priopćena pod brojem dokumenta C(2006) 6962)  Tekst značajan za EGP

text:
               15/Sv. 22

               HR

               Službeni list Europske unije

               105

         32007D0064

               L 032/137

               SLUŽBENI LIST EUROPSKE UNIJE

         ODLUKA KOMISIJE
   od 15. prosinca 2006.
   o utvrđivanju revidiranih ekoloških mjerila i, s njima povezanih, zahtjeva za ocjenjivanje i verifikaciju za dodjelu znaka zaštite okoliša Zajednice za uzgojne supstrate
   (priopćena pod brojem dokumenta C(2006) 6962)
   (Tekst značajan za EGP)
   (2007/64/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Uredbu (EZ) br. 1980/2000 Europskog parlamenta i Vijeća od 17. srpnja 2000. o revidiranom programu dodjele znaka zaštite okoliša Zajednice (1), a posebno njezin članak 6. stavak 1. drugi podstavak,
   nakon savjetovanja s Odborom Europske unije za znak zaštite okoliša,
   budući da:

               (1)

               U skladu s Uredbom (EZ) br. 1980/2000, provedeno je pravovremeno preispitivanje ekoloških mjerila za dodjelu znaka zaštite okoliša Zajednice za sredstva za poboljšavanje tla i uzgojne supstrate i s njima povezanih zahtjeva za ocjenjivanje i verifikaciju utvrđenih Odlukom Komisije 2001/688/EZ (2).

               (2)

               Nakon tog preispitivanja, ta je skupina proizvoda podijeljena u dvije zasebne skupine proizvoda te je sukladno tome usvojena Odluka 2006/799/EZ (3) o sredstvima za poboljšavanje tla. Ta je Odluka zamijenila Odluku 2001/688/EZ u onom dijelu koji se odnosi na sredstva za poboljšavanje tla.

               (3)

               Međutim, Odluku 2001/688/EZ također bi trebalo zamijeniti u dijelu koji se odnosi na uzgojne supstrate.

               (4)

               U svjetlu preispitivanja, prikladno je, kako bi se u obzir uzeo razvoj znanosti i tržišta, izmijeniti mjerila i zahtjeve koji se odnose na vezane uz uzgojne supstrate, koji važe do 28. kolovoza 2007.

               (5)

               Izmijenjena ekološka mjerila i zahtjevi trebala bi važiti u razdoblju od četiri godine.

               (6)

               Prikladno je omogućiti prijelazno razdoblje u trajanju ne duljem od osamnaest mjeseci kako bi proizvođači proizvoda kojima je dodijeljen znak zaštite okoliša prije 1. listopada 2006., odnosno proizvođači koji su se do tog datuma podnijeli zahtjev za dodjelu tog znaka imali dovoljno vremena da svoje proizvode prilagode izmijenjenim mjerilima i zahtjevima.

               (7)

               Mjere propisane ovom Odlukom u skladu su s mišljenjem Odbora koji je osnovan na temelju članka 17. Uredbe (EZ) br. 1980/2000,

         DONIJELA JE OVU ODLUKU:
   Članak 1.
   Skupina proizvoda „uzgojni supstrati” obuhvaća materijal u kojemu se uzgajaju biljke, izuzev tla in situ.
   Članak 2.
   Kako bi proizvod dobio znak zaštite okoliša Zajednice za uzgojni supstrat, na temelju Uredbe (EZ) br. 1980/2000, proizvod mora pripadati skupini proizvoda „uzgojni supstrati” kako je određeno člankom 1. te mora ispunjavati ekološka mjerila navedena u Prilogu ovoj Odluci.
   Članak 3.
   Utjecaj skupine proizvoda „uzgojni supstrati” na okoliš ocjenjuje se pozivanjem na posebna ekološka mjerila navedena u Prilogu.
   Članak 4.
   Za administrativne potrebe, skupini proizvoda „uzgojni supstrati” dodjeljuje se šifra „029”.
   Članak 5.
   Znak zaštite okoliša dodijeljen prije 1. listopada 2006. proizvodima koji su pripadali skupini proizvoda „sredstva za poboljšavanje tla i uzgojni supstrati”, može se rabiti do 30. travnja 2008.
   Ako su zahtjevi za dodjelu znaka zaštite okoliša za proizvode iz skupine proizvoda „sredstva za poboljšavanje tla i uzgojni supstrati” predani do 1. listopada 2006., znak zaštite okoliša se tim proizvodima može dodijeliti pod uvjetima koji važe do 28. kolovoza 2007. U tim se slučajevima znak zaštite okoliša može rabiti do 30. travnja 2008.
   Članak 6.
   Ova je Odluka upućena državama članicama.

      Sastavljeno u Bruxellesu 15. prosinca 2006.

            Za Komisiju

         Stavros DIMAS

            Član Komisije

      (1)  SL L 237, 21.9.2000., str. 1.

      (2)  SL L 242, 12.9.2001., str. 17. Odluka kako je izmijenjena Odlukom 2005/384/EZ (SL L 127, 12.5.2005., str. 20.).

      (3)  SL L 325, 24.11.2006., str. 28.
   PRILOG
   OKVIR
   Prema potrebi, ispitivanje i uzorkovanje provodi se u skladu s metodama ispitivanja koje je razvio Tehnički odbor CEN 223 „Sredstva za poboljšavanje tla i uzgojni supstrati” sve dok ne postanu dostupne odgovarajuće horizontalne norme izrađene pod vodstvom CEN-ove radne skupine 151 „Horizontalno”.
   Uzorkovanje se provodi u skladu s metodama koje je utvrdio Tehnički odbor CEN/TC 223 (Radna skupina 3), kako je naveo i odobrio CEN u normi EN 12579 — Sredstva za poboljšavanje tla i uzgojni supstrati - Uzorkovanje. U slučaju kada je potrebno ispitivanje i uzorkovanje koje nije obuhvaćeno ovim metodama i tehnikama uzorkovanja, nadležno tijelo ili tijela koja ocjenjuju zahtjev (dalje u tekstu: „nadležno tijelo”) određuju koje metode ispitivanja i/ili uzorkovanja smatraju prihvatljivima.
   Prema potrebi se također mogu rabiti druge metode ispitivanja, ako ih nadležno tijelo prihvati kao jednakovrijedne. U slučajevima kada se ne spominju nikakvi testovi ili se spominju u kontekstu uporabe prilikom verifikacije ili praćenja, nadležna se tijela prema potrebi trebaju oslanjati na izjave i dokumentaciju koju je dostavio podnositelj zahtjeva i/ili na verifikaciju nezavisnih tijela.
   Nadležnim se tijelima preporučuje da prilikom ocjene zahtjeva i praćenja usklađenosti s mjerilima iz ovog Priloga uzmu u obzir primjenu priznatih programa ekološkog upravljanja kao što je EMAS ili ISO 14001 (napomena: takve sustave upravljanja nije potrebno uvoditi).
   Posebno je svrha ovih mjerila promicati:

               —

               uporabu obnovljivih materijala i/ili recikliranje organske tvari dobivene prikupljanjem i/ili preradom otpada, pridonoseći time smanjenju količine krutog otpada za konačno zbrinjavanje (npr. na odlagalištu otpada),

               —

               smanjenje utjecaja na okoliš pri dobivanju i proizvodnji novih neobnovljivih materijala.

         Mjerila su postavljena tako da promiču dodjelu znaka zaštite okoliša onim uzgojnim supstratima koji imaju smanjeni utjecaj na okoliš za vrijeme cijelog životnog ciklusa proizvoda.

      EKOLOŠKA MJERILA

   1.   Sastojci

   Dopuštena je uporaba sljedećih sastojaka:
   1.1.   Organski sastojci

   Za dodjelu ekološke oznake razmatra se isključivo onaj proizvod koji ne sadržava treset te čiji je organski sadržaj dobiven preradom i/ili ponovnom uporabom otpada (u smislu Direktive Vijeća 75/442/EEZ o otpadu (1) i njezina Priloga I.).

      Podnositelj zahtjeva dostavlja nadležnom tijelu podrobni sastav proizvoda i izjavu o usklađenosti s gore navedenim zahtjevom.

   1.2.   Mulj

   Proizvodi ne smiju sadržavati mulj otpadnih voda. Mulj koji ne dolazi iz kanalizacije dozvoljen je isključivo ako zadovoljava sljedeće mjerila:
   U skladu s europskim popisom otpada (određenog Odlukom Komisije 2001/118/EZ o izmjeni Odluka 2000/532/EZ (2), muljem se smatra sljedeći otpad:

               02 03 05

               muljevi od obrade efluenata na mjestu njihovog nastanka tijekom pripreme i prerade voća, povrća, žitarica, jestivih ulja, kakaa, kave, čaja i duhana; konzerviranja; proizvodnje kvasca i ekstrakta kvasca, pripremanja melase i fermentacije.

               02 04 03

               muljevi od obrade efluenata na mjestu njihovog nastanka tijekom proizvodnje šećera.

               02 05 02

               muljevi od obrade efluenata na mjestu njihovog nastanka tijekom proizvodnje mljekarskih proizvoda.

               02 06 03

               muljevi od obrade efluenata na mjestu njihovog nastanka iz pekarstva i slastičarstva.

               02 07 05

               muljevi od obrade efluenata na mjestu njihovog nastanka tijekom proizvodnje alkoholnih i bezalkoholnih pića (osim kave, čaja i kakaa).

         Muljevi su razdvojeni prema izvoru, što znači da nije došlo do miješanja s efluenatima ili, s muljem izvan određenog proizvodnog postupka.
   Maksimalne koncentracije teških metala u otpadu prije obrade (mg/kg suhe tvari) ispunjavaju zahtjeve mjerila 2.
   Mulj mora ispunjavati i sva druga mjerila za dodjelu znaka zaštite okoliša navedena u ovome Prilogu, u kojem se slučaju smatra dovoljno stabilnim i saniranim.

      Podnositelj zahtjeva dostavlja nadležnom tijelu podrobni sastav proizvoda i izjavu o usklađenosti sa svakim od gore navedenih zahtjeva.

   1.3.   Minerali

   Minerali se ne vade iz:

               —

               područja od značaja za Zajednicu predloženih na temelju Direktive Vijeća 92/43/EEZ o zaštiti prirodnih staništa i divljih biljnih i životinjskih vrsta (3),

               —

               područja ekološke mreže Natura 2000 koja se sastoje od područja posebne zaštite (SPA) prema Direktivi Vijeća 79/409/EEZ o zaštiti divljih ptica (4) te takvih područja prema Direktivi 92/43/EEZ, odnosno jednakovrijednih područja smještenih izvan Europske zajednice, na koja se primjenjuju odgovarajuće odredbe Konvencije Ujedinjenih naroda o biološkoj raznolikosti.

      Podnositelj zahtjeva dostavlja nadležnom tijelu izjavu o usklađenosti s navedenim zahtjevom, a koju izdaje odgovarajuća tijela vlasti.

   2.   Ograničenje u sadržaju opasnih tvari

   Među sastojcima organskog uzgojnog supstrata, sadržaj sljedećih elemenata mora biti manji od dolje navedenih vrijednosti, izmjerenih u suhoj tvari:

               Element

               mg/kg (suhe tvari)

               Zn

               300

               Cu

               100

               Ni

               50

               Cd

               1

               Pb

               100

               Hg

               1

               Cr

               100

               Mo (5)

               2

               Se (5)

               1,5

               As (5)

               10

               F (5)

               200

         Napomena: Ove su vrijednosti valjane, ako nacionalno zakonodavstvo nije strože.

      Podnositelj zahtjeva dostavlja nadležnom tijelu odgovarajuće nalaze testova, kao i izjavu o usklađenosti s ovim zahtjevom.

   3.   Učinkovitost proizvoda

   Proizvodi ne smiju nepovoljno utjecati na klijanje i rast biljke.

      Podnositelj zahtjeva dostavlja nadležnom tijelu odgovarajuće nalaze testova, kao i izjavu o usklađenosti s ovim zahtjevom.

   4.   Zdravlje i sigurnost

   Razine primarnih patogena u proizvodima ne smiju premašivati sljedeće maksimalno dopuštene razine:

               —

               Salmonela: odsutna u 25 g,

               —

               Jajašca helminta: odsutna u 1,5 g (6),

               —

               E. Coli: < 1 000 MPN/g (MPN: najvjerojatniji broj) (7)

      Podnositelj zahtjeva dostavlja nadležnom tijelu odgovarajuće nalaze testova i dokumentaciju, kao i izjavu o usklađenosti s ovim zahtjevima.

   5.   Klijavo sjeme/propagule

   Sadržaj sjemena korova i reproduktivnih dijelova agresivnih korova u konačnom proizvodu ne smije premašivati dvije jedinice po litri.

      Podnositelj zahtjeva dostavlja nadležnom tijelu odgovarajuću izjavu o usklađenosti s ovim zahtjevima, zajedno s nalazima testova i/ili odgovarajućom dokumentacijom.

   6.   Ostala mjerila

               (a)

               Električna vodljivost proizvoda ne smije premašivati 1,5 dS/m.

               (b)

               Odnosi se isključivo na mineralne uzgojne supstrate:

         Za sva značajna specijalizirana tržišta (npr. u slučajevima kada godišnja prodaja podnositelja zahtjeva na specijaliziranom tržištu bilo koje zemlje premašuje 30 000 m3), podnositelj zahtjeva u potpunosti obavještava korisnika o mogućnostima uklanjanja i prerade uzgojnog supstrata nakon uporabe. Ova se informacija dostavlja zajedno s priloženim osnovnim podatcima.

      Podnositelj zahtjeva obavještava nadležno tijelo o ponuđenoj mogućnosti odnosno ponuđenim mogućnostima i o svojem djelovanju u smislu te (tih) mogućnosti, a posebno:

               —

                  opis sakupljanja, prerade i odredišta. Plastiku je u svakom trenutku potrebno odvojiti od mineralnih/organskih tvari i prerađivati zasebno,

               —

                  godišnji pregled količine sakupljenog (ulaz) i prerađenog uzgojnog supstrata (prema odredištu).

      Podnositelj zahtjeva dokazuje da se nakon uporabe uzgojnog supstrata reciklira najmanje 50 % otpada.

   7.   Informacije koje se daju uz proizvod

   Opće informacije:
   Sljedeće se informacije prilažu uz proizvod u pisanom obliku, ispisane na ambalaži ili u pratećoj dokumentaciji:

               (a)

               naziv i adresa tijela odgovornog za stavljanje proizvoda na tržište;

               (b)

               opis vrste proizvoda, koji uključuje izraz „uzgojni supstrat”;

               (c)

               broj serije;

               (d)

               količina (težina ili volumen);

               (e)

               osnovni ulazni materijali (oni koji sudjeluju u volumenu s više od 5 %) od kojih je dobiven proizvod;

         Uz proizvod se, prema potrebi, prilažu sljedeće informacije u pisanom obliku, ispisane na ambalaži ili u pratećoj dokumentaciji:

               (a)

               preporučeni uvjeti skladištenja i preporučeni rok uporabe;

               (b)

               upute za sigurno rukovanje i uporabu;

               (c)

               opis namijene proizvoda i ograničenja uporabe;

               (d)

               izjavu o prikladnosti proizvoda za pojedine skupine biljaka (npr. one koje vole kiselo, odnosno alkalno tlo);

               (e)

               pH te omjer ugljika i dušika (C/N);

               (f)

               izjavu o stabilnosti organske tvari (stabilna ili vrlo stabilna) prema nacionalnim ili međunarodnim normama;

               (g)

               izjavu o preporučenim načinima uporabe;

               (h)

               u amaterskoj primijeni: preporučenu učestalost primjene izraženu u kilogramima ili litrama proizvoda po jedinici površine (m2) godišnje;

         Podnositelj zahtjeva može izostaviti pojedine informacije, pod uvjetom da za to pruži zadovoljavajuće objašnjenje za to.
   Napomena: Prilažu se ove informacije ako nacionalno zakonodavstvo ne propiše drukčije.

      Detaljne informacije

               Parametar

               Metoda testova

               Količina

               EN 12580

               pH

               EN 13037

               Električna vodljivost

               EN 13038

               Omjer ugljika i dušika (C/N)

               C/N (8)

               Teški metali (Cd, Cr, Cu, Pb, Ni, Zn)

               EN 13650

               Hg

               ISO 16772

               Salmonela

               ISO 6579

               Jajašca helminta

               prXP X 33-017

               E. Coli

               ISO 11866-3

         8.   Informacije navedene na znaku zaštite okoliša

   Polje 2 na znaku zaštite okoliša sadrži sljedeći tekst:

               —

               promiče reciklažu,

               —

               promiče uporabu materijala proizvedenih ekološki održivim postupcima, čime se smanjuje uništavanje okoliša.

      (1)  SL L 194, 25.7.1975., str. 39.

      (2)  SL L 47, 16.2.2001., str. 1.

      (3)  SL L 206, 22.7.1992., str. 7.

      (4)  SL L 59, 25.4.1979., str. 1.

      (5)  Napomena: Podatci o prisutnosti ovih elemenata potrebni su samo za proizvode koji sadržavaju materijale iz industrijskih procesa

      (6)  Za proizvode čiji organski sadržaj nije dobiven isključivo iz otpada s livade, iz vrta ili parka.

      (7)  Za proizvode čiji je organski sadržaj dobiven isključivo iz otpada s livade, iz vrta ili parka.

      (8)  Ugljik = organska tvar (EN 13039) × 0,58, ukupni N (prEN 13654/1-2).


title: Odluka nadzornog tijela EFTA-e br. 178/13/COL od 30. travnja 2013. o izuzimanju istraživanja i vađenja sirove nafte i prirodnog plina na norveškom epikontinentalnom pojasu od primjene Direktive 2004/17/EZ Europskog parlamenta i Vijeća o usklađivanju postupaka nabave subjekata koji djeluju u sektoru vodnog gospodarstva, energetskom i prometnom sektoru te sektoru poštanskih usluga/Norveška

text:
               19.9.2013

               HR

               Službeni list Europske unije

               L 249/15

         ODLUKA NADZORNOG TIJELA EFTA-E
   br. 178/13/COL
   od 30. travnja 2013.
   o izuzimanju istraživanja i vađenja sirove nafte i prirodnog plina na norveškom epikontinentalnom pojasu od primjene Direktive 2004/17/EZ Europskog parlamenta i Vijeća o usklađivanju postupaka nabave subjekata koji djeluju u sektoru vodnog gospodarstva, energetskom i prometnom sektoru te sektoru poštanskih usluga/Norveška

   Ovaj će dokument biti objavljen u posebnom izdanju Službenog lista Europske unije na hrvatskom jeziku ako zadovolji potrebne uvjete.


title: 2006/966/EZ: Odluka Komisije od 18. prosinca 2006. o neuvrštenju alaklora u Prilog I. Direktivi Vijeća 91/414/EEZ i o povlačenju odobrenja za sredstva za zaštitu bilja koja sadrže tu aktivnu tvar (priopćena pod brojem dokumenta C(2006) 6567)  Tekst značajan za EGP

text:
               03/Sv. 045

               HR

               Službeni list Europske unije

               290

         32006D0966

               L 397/28

               SLUŽBENI LIST EUROPSKE UNIJE

               18.12.2006.

      ODLUKA KOMISIJE

   od 18. prosinca 2006.
   o neuvrštenju alaklora u Prilog I. Direktivi Vijeća 91/414/EEZ i o povlačenju odobrenja za sredstva za zaštitu bilja koja sadrže tu aktivnu tvar
   (priopćena pod brojem dokumenta C(2006) 6567)
   (Tekst značajan za EGP)
   (2006/966/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (1), a posebno njezin članak 8. stavak 2. četvrti podstavak,
   budući da:

               (1)

               Članak 8. stavak 2. Direktive 91/414/EEZ predviđa da Komisija ostvari program rada za ispitivanje aktivnih tvari koje se koriste u sredstvima za zaštitu bilja, a koje su već bile na tržištu 25. srpnja 1993. Detaljna pravila za provođenje ovog programa utvrđena su Uredbom od 11. prosinca 1992. o utvrđivanju detaljnih pravila za provedbu prve faze programa rada predviđenog člankom 8. stavkom 2. Direktive Vijeća 91/414/EEZ o stavljanju sredstava za zaštitu bilja na tržište (2).

               (2)

               Uredbom Komisije (EZ) br. 933/94 od 27. travnja 1994. o utvrđivanju aktivnih tvari u sredstvima za zaštitu bilja i imenovanju država članica izvjestiteljica za provedbu Uredbe (EEZ) br. 3600/92 (3), utvrđene su aktivne tvari koje bi trebalo procijeniti u okviru Uredbe (EEZ) br. 3600/92, određene su države članice koje djeluju kao izvjestitelji u vezi s procjenama svake od tvari te su identificirani proizvođači svake od aktivnih tvari koji su na vrijeme dostavili prijavu.

               (3)

               Alaklor je jedna od 89 aktivnih tvari utvrđenih Uredbom (EZ) br. 933/94.

               (4)

               U skladu s člankom 7. stavkom 1. točkom (c) Uredbe (EEZ) br. 3600/92, Španjolska je, kao imenovana država članica izvjestiteljica, 20. srpnja 1999. dostavila Komisiji izvješće o svojoj procjeni informacija dostavljenih od podnositelja prijave u skladu s člankom 6. stavkom 1. te Uredbe.

               (5)

               Po primitku izvješća države članice izvjestiteljice, Komisija se savjetovala sa stručnjacima država članica i glavnim podnositeljima prijave, kako je predviđeno člankom 7. stavkom 3. Uredbe (EEZ) br. 3600/92. Pokazala se potreba za dodatnim informacijama. Odlukom Komisije 2001/810/EZ (4) utvrđen je rok unutar kojega je podnositelj prijave morao podnijeti daljnje podatke, a koji je istekao 25. svibnja 2002. Tom je Odlukom utvrđen i daljnji rok do 31. prosinca 2002. za posebne dugoročne studije.

               (6)

               Komisija je 19. prosinca 2003. zakazala trostrani sastanak s glavnim podnositeljima podataka i državom članicom izvjestiteljicom za tu aktivnu tvar.

               (7)

               Izvješće o procjeni koje je Španjolska pripremila ispitale su države članice i Komisija u okviru Stalnog odbora za prehrambeni lanac i zdravlje životinja. To je ispitivanje finalizirano 4. travnja 2006. u obliku izvješća Komisije o ispitivanju alaklora.

               (8)

               Pregledom alaklora ustanovljen je niz otvorenih pitanja, koja su upućena Znanstvenom odboru za biljno zdravstvo, sredstva za zaštitu bilja i njihove ostatke. Znanstvenom je odboru uručen upit za mišljenje u vezi s dva pitanja. Prvo je pitanje bilo je li pojava tumora nosne šupljine, zamijećenog u okviru studije karcinogenosti vršene na štakorima, relevantna i za ljude, te ako je to slučaj, je li uzrok tome genotoksični mehanizam. Drugo je pitanje bilo jesu li prikazani podaci o metabolitima 65, 85, 54, 25, 76 i 51, koji prelaze razinu od 0,1 μg/l, dovoljni kao dokaz da su oni nebitni. U svojem je mišljenju (5) u vezi s prvim pitanjem Znanstveni odbor zaključio kako dokazi ukazuju na činjenicu da mehanizam drukčiji od mehanizma genotoksičnosti uzrokuje pojavu tumora nosne šupljine, zamijećenog u okviru studije kancerogenosti vršene na štakorima. Iako bi mehanizam mogao imati utjecaja na ljude, krajnje je nevjerojatno da se postignu takve koncentracije aktivnog metabolita, koje bi pokrenule lančani niz pojava koje dovode do raka. U vezi s drugim pitanje Znanstveni je odbor zaključilo kako su metaboliti 65, 54 i 25 primjereno testirani na toksičnost, ali je baza podataka o toksičnosti nedovoljna u pogledu metabolita 85, 76 i 51 u tlu. Također je i baza podataka o genotoksičnosti nedovoljna u vezi s metabolitima 85, 76 i 51 u tlu. Za metabolit 25 Znanstveni odbor nije bio u mogućnosti zaključiti kako je on siguran za upotrebu s gledišta genotoksičnosti. Odbor je zaključio kako su prikazani podaci o metabolitima 65 i 54 dovoljni kao dokaz njihove irelevantnosti, no takav zaključak nije bilo moguće donijeti i u vezi s metabolitima 85, 76, 51 i 25.

               (9)

               Pri ocjenjivanju ove aktivne tvari otkrivena su druga pitanja koja uzrokuju zabrinutost. Utvrđeno je kako očekivane koncentracije nekih od gore navedenih metabolita u podzemnim vodama prelaze maksimalnu prihvatljivu granicu od 0,1 μg/l. Nadalje, nije se mogla isključiti potencijalna karcinogenost alaklora. U tom je smislu alaklor klasificiran kao kancerogena tvar 3. kategorije Direktivom Komisije 2004/73/EZ (6) od 29. travnja 2004., kojom se Direktiva Vijeća 67/548/EEZ (7) o usklađivanju zakona i drugih propisa u vezi s klasifikacijom, pakiranjem i označavanjem opasnih tvari po 29. put prilagođava tehnološkom napretku. U ovom se slučaju smatralo primjerenim povećati sigurnosne čimbenike koji se primjenjuju pri utvrđivanju prihvatljive razine izloženosti radnika (PRIR-a). Izloženost uzrokovana rukovanjem tvari i njenom upotrebom u količinama, odnosno predviđenim dozama po hektaru koje je predložio podnositelj prijave, premašila bi tu razinu, što bi drugim riječima, dovelo do neprihvatljivog rizika za djelatnike.

               (10)

               Stoga, budući da navedeni problemi ostaju neriješeni, ispitivanja izvršena na temelju podnesenih podataka nisu pokazala kako se može očekivati da će u predloženim uvjetima uporabe sredstava za zaštitu bilja koja sadrže alaklor ispuniti zahtjeve utvrđene člankom 5. stavkom 1. točkama (a) i (b) Direktive 91/414/EEZ.

               (11)

               Stoga alaklor ne bi trebalo uvrstiti u Prilog I. Direktivi Vijeća 91/414/EEZ.

               (12)

               Potrebno je poduzeti mjere kako bi se osiguralo da se postojeće dozvole za sredstva za zaštitu bilja koja sadrže alaklor, povuku unutar propisanog razdoblja i da se ne obnavljaju, te da se ne donose nova odobrenja za takva sredstva.

               (13)

               Sva razdoblja počeka za raspolaganje, skladištenje, stavljanje na tržište i korištenje postojećih zaliha sredstava za zaštitu bilja koja sadrže alaklor, a koje odobravaju države članice, trebalo bi ograničiti na razdoblje koje nije dulje od 12 mjeseci kako bi se omogućilo da se postojeće zalihe iskoriste u ne više od jedne sezone rasta.

               (14)

               Ova Odluka ne dovodi u pitanje mjere koje Komisija može poduzeti u kasnijoj fazi za tu aktivnu tvar u okviru Direktive Vijeća 79/117/EEZ od 21. prosinca 1978. o zabrani stavljanja na tržište i uporabi sredstava za zaštitu bilja koja sadrže određene aktivne tvari (8), kako je zadnje izmijenjena Uredbom (EZ) br. 850/2004 (9).

               (15)

               Ovom se Odlukom ne dovodi u pitanje podnošenje zahtjeva za alaklor u skladu s odredbama članka 6. stavka 2. Direktive 91/414/EEZ radi njegovog mogućeg uvrštenja u Prilog I.

               (16)

               Mjere predviđene ovom Odlukom su u skladu s mišljenjem Stalnog odbora za prehrambeni lanac i zdravlje životinja,

         DONIJELA JE OVU ODLUKU:
   Članak 1.
   Alaklor se ne uvrštava kao aktivna tvar u Prilog I. Direktivi 91/414/EEZ.
   Članak 2.
   Države članice osiguravaju da:

               (a)

               se odobrenja za sredstva za zaštitu bilja koja sadrže alaklor povuku do 18. lipnja 2007.;

               (b)

               se odobrenja za sredstva za zaštitu bilja koja sadrže alaklor 19. prosinca 2006. ne daju niti obnavljaju na temelju odstupanja predviđenog u članku 8. stavku 2. Direktive 91/414/EEZ

         Članak 3.
   Razdoblje počeka koje određuju države članice u skladu s odredbama članka 4. stavka 6. Direktive 91/414/EEZ mora biti najkraće moguće i istječe najkasnije 18. lipnja 2008.
   Članak 4.
   Ova je Odluka upućena državama članicama.

      Sastavljeno u Bruxellesu 18. prosinca 2006.

            Za Komisiju

         Markos KYPRIANOU

            Član Komisije

      (1)  SL L 230, 19.8.1991., str. 1. Direktiva kako je zadnje izmijenjena Direktivom Komisije 2006/75/EZ (SL L 248, 12.9.2006., str. 3.).

      (2)  SL L 366, 15.12.1992., str. 10. Uredba kako je zadnje izmijenjena Uredbom (EZ) br. 2266/2000 (SL L 259, 13.10.2000., str. 27.).

      (3)  SL L 107, 28.4.1994., str. 8. Uredba kako je zadnje izmijenjena Uredbom (EZ) br. 2230/95 (SL L 225, 22.9.1995., str. 1.).

      (4)  SL L 305, 22.11.2001., str. 32.

      (5)  Mišljenje Znanstvenog odbora za biljno zdravstvo, sredstva za zaštitu bilja i njihove ostatke na zahtjev Komisije u vezi s ocjenom alaklora u okviru Direktive Vijeća 91/414/EEZ (Upit br. EFSA-Q-2004-48) doneseno 28. listopada 2004.

      (6)  SL L 152, 30.4.2004., str. 1.

      (7)  SL L 196, 16.8.1967., str. 1.

      (8)  SL L 33, 8.2.1979., str. 36.

      (9)  SL L 158, 30.4.2004., str. 7.


title: 2002/237/EZ: Odluka Komisije od 21. ožujka 2002. o izmjeni Odluke 94/360/EZ o smanjenoj učestalosti fizičkih pregleda pošiljaka određenih proizvoda koji se uvoze iz trećih zemalja, prema Direktivi Vijeća 90/675/EEZ (priopćena pod dokumentom broj C(2002) 1121)  Tekst značajan za EGP

text:
               03/Sv. 017

               HR

               Službeni list Europske unije

               69

         32002D0237

               L 080/40

               SLUŽBENI LIST EUROPSKE UNIJE

               21.03.2002.

      ODLUKA KOMISIJE

   od 21. ožujka 2002.
   o izmjeni Odluke 94/360/EZ o smanjenoj učestalosti fizičkih pregleda pošiljaka određenih proizvoda koji se uvoze iz trećih zemalja, prema Direktivi Vijeća 90/675/EEZ
   (priopćena pod dokumentom broj C(2002) 1121)
   (Tekst značajan za EGP)
   (2002/237/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 97/78/EZ od 18. prosinca 1997. o utvrđivanju načela organizacije veterinarskih pregleda proizvoda koji ulaze u Zajednicu iz trećih zemalja (1), a posebno njezin članak 10.,
   budući da:

               (1)

               Direktivom 97/78/EZ stavljena je izvan snage i zamijenjena Direktiva 90/675/EEZ (2), prema kojoj je sastavljena Odluka Komisije 94/360/EZ (3).

               (2)

               Nakon što su ranije otkriveni tragovi ksenobiotičkih hormona rasta u mesu koje se uvozi iz Sjedinjenih Američkih Država, Odlukom Komisije 1999/302/EZ (4) dopunjena je Odluka 94/360/EZ o uspostavi pojačanog sustava kontrola na sav uvoz svježeg mesa goveda i jestivih nusproizvoda, isključujući meso i jestive nusproizvode bizona, koje se uvozi iz te zemlje.

               (3)

               Nakon što su otkriveni ti nalazi rezidua, nadležna tijela u Sjedinjenim Američkim Državama pojačala su svoj program nekorištenja hormona u uzgoju goveda u lipnju 1999. Uoči daljnjih poteškoća s tim programom, utvrđenih tijekom misije Ureda za hranu i veterinarstvo Komisije u Sjedinjenim Američkim Državama, program je obustavljen u srpnju 1999. i ponovno pokrenut u rujnu 1999., u poboljšanom obliku kao program za uzgoja goveda bez tretiranja hormonima.

               (4)

               Odlukom Komisije 1999/518/EZ (5) dalje su dopunjene nadzorne mjere na graničnim veterinarskim postajama Zajednice kako bi uključila posebno testiranje na stilbene nakon što su nadležna tijela u Švicarskoj otkrile dietilstilbestrol, (DES), u mesu goveda uvezenom iz Sjedinjenih Američkih Država.

               (5)

               U svjetlu povoljnih rezultata u sklopu programa testiranja, u rujnu 2000. Odlukom Komisije 2000/583/EZ (6) smanjena je učestalost pregleda svježeg mesa uvezenog iz Sjedinjenih Američkih Država s pregleda svih pošiljki na preglede 20 % pošiljaka i ukinuta je obveza država članica da dopuste ulazak na svoj teritorij samo onih pošiljaka za koje su rezultati ispitivanja i analiza bili povoljni.

               (6)

               Ta je Odluka bila prvi korak prema potpunom postupnom ukidanju obveze testiranja na hormone svake pošiljke odabrane za fizičke preglede i Odluka je bila podložna revidiranju s obzirom na buduće rezultate testova u skladu s člankom 2. Odluke 1999/302/EZ.

               (7)

               Dodatne kontrole uvedene Odlukom 1999/302/EZ i Odlukom 1999/518/EZ i testiranja provedena u sklopu dodatnog programa testiranja Europske komisije na hormone, nisu rezultirali ni jednim pozitivnim uzorkom u svježem mesu goveda i jestivim nusproizvodima tijekom interventnog razdoblja.

               (8)

               Stoga je prikladno da prestane važiti zahtjev da se 20 % pošiljaka mesa uvezenih iz Sjedinjenih Američkih Država testira na moguću prisutnost hormona i, s obzirom na laboratorijske testove, tretirati takav uvoz na istoj osnovi kao uvoz mesa iz ostalih trećih zemalja.

               (9)

               Mjere navedene u ovoj Odluci u skladu su s mišljenjem Stalnog veterinarskog odbora,

         DONIJELA JE OVU ODLUKU:
   Članak 1.
   Odluka 94/360/EZ mijenja se kako slijedi:

               Članak 1.a se ukida.

         Članak 2.
   Ova je Odluka upućena državama članicama.

      Sastavljeno u Bruxellesu 21. ožujka 2002.

            Za Komisiju

         David BYRNE

            Član Komisije

      (1)  SL L 24, 30.1.1998., str. 9.

      (2)  SL L 373, 31.12.1990., str. 1.

      (3)  SL L 158, 25.6.1994., str. 41.

      (4)  SL L 117, 5.5.1999., str. 58.

      (5)  SL L 197, 29.7.1999., str. 50.

      (6)  SL L 246, 30.9.2000., str. 67.


Odluka Komisije od 24/06/2015 u kojoj se određuje koncentracija kompatibilna sa zajedničkim tržištem (Predmet br. COMP/M.7647 - BRIDGEPOINT / NORDIC CINEMA GROUP HOLDING) prema Uredbi Vijeća (EZ) br. 139/2004 (Samo je engleski tekst vjerodostojan)